Greverudhallen

Greverudhallen er en idrettshall på Oppegård i Nordre Follo kommune. Den fungerer som idrettshall til Greverud skole, Oppegård IL og Kolbotn IL og inneholder én håndballbane, er tilrettelagt for volleyball, basketball, badminton og turn, og har kapasitet til 75 tilskuere.

Historikk 
Oppegård kommune begynte planleggingen av Greverudhallen i 1976, og circa 3,3 millioner kroner var da satt av. I desember 1978 var bygget tilsynelatende skrinlagt på grunn av manglende midler. I kommunens styremøte den 21. februar 1979, var ikke Greverudhallen tatt opp som et tema. I mars 1979 begynte Oppegård IL med loddsalg og «vurderte å satse på et tippelag» for å samle inn midler til kommunen for byggingen av hallen, målet var 200 000 men kun 60-70 000 kroner kom inn.

I september 1979 fikk kommunen låne 7 millioner kroner av Oppegård Sparebank til bygging av hallen. Første spadetak ble tatt i desember 1979, men byggingen ble forsinket og fordyret med 500 000 kroner i januar 1980 grunnet fundamenteringsproblemer. Endelig pris på byggingen av hallen kom på rundt 7,8 millioner kroner. Bygget stod endelig ferdig i april 1981 og åpnet samme måned.

Hallen ble rehabilitert i 2004, fikk ny belysning og ventilasjon i 2015 og nytt gulvdekke 2018–2019. I juni 2017 ble det oppdaget funn av legionella, da den var stengt i over en måned før den ble friskmeldt. I juli 2019 begynte arbeid med ny kiosk. Sommeren 2021 begynte renovering av taket til hallen, og til dette var 5 mill. kroner tilrettelagt. Renoveringen stod ferdigstilt i september 2021.

Referanser 

Idrettshaller i Viken
Byggverk i Nordre Follo
Byggverk fullført i 1981